Төсөл

“ЧАДВАРЛАГ ЭМЧ” АРГА ХЭМЖЭЭГ ХЭРЭГЖҮҮЛЭХ

ХӨТӨЛБӨР

**НЭГ. НИЙТЛЭГ ҮНДЭСЛЭЛ**

Эрүүл мэндийн салбарт эмч, эмнэлгийн мэргэжилтнүүдийг тасралтгүй хөгжүүлэх, чадварлаг эмч, эмнэлгийн мэргэжилтэнг ажлын байранд тогтвор суурьшилтай ажиллах боломжийг бүрдүүлэх нь эрүүл мэндийн салбарын чухал асуудал билээ.

Эрүүл мэндийн тухай хууль (2019)-д эрүүл мэндийн ажилтны нийгмийн баталгааг хангаж, нутгийн захиргааны болон нутгийн өөрөө удирдах байгууллага, аж ахуйн нэгж байгууллага нь эмнэлгийн мэргэжилтэнд урамшуулал олгох, нийгмийн баталгааг сайжруулахад дэмжлэг үзүүлэх арга хэмжээг авч хэрэгжүүлэх,

“Алсын хараа-2050” Монгол Улсын урт хугацааны хөгжлийн бодлого (2.2.4.)-д “Эрүүл мэндийн хүний нөөцийн хангалт, ур чадвар, нийгмийн хамгааллыг сайжруулах,

“Алсын хараа-2050” Монгол Улсын урт хугацааны хөгжлийн бодлогын хүрээнд 2021-2030 онд хэрэгжүүлэх үйл ажиллагаа (2.2.29.)-д “Хүн амын хэрэгцээ, тусламж үйлчилгээний зохион байгуулалт төлөвлөлттэй уялдуулан хүний нөөцийг бэлтгэж, орон нутгийн хэрэгцээг хангаж, эмч, эмнэлгийн ажилтны цалин хөлс, урамшууллын тогтолцоог боловсронгуй болгон бодит цалингийн хэмжээг улсын дунджаас дээш байлгах”,

Төрөөс эрүүл мэндийн талаар баримтлах бодлогын баримт бичиг

(2.4.3.3.)-т “Нэн шаардлагатай мэргэшлээр эмнэлгийн мэргэжилтэн бэлтгэх, орон нутгийг эмнэлгийн мэргэжилтнээр хангах чиглэлээр хүний нөөцийг төлөвлөх, сургах, урамшуулах, нийгмийн батлагааг ханган ажиллах арга хэмжээг хэрэгжүүлэх”,

(2.4.3.5.)-т “Эмнэлгийн мэргэжилтний ёс зүйг хувь хүний хандлагад тулгуурлан анагаах ухааны боловсрол олгох сургуульд элсэх, суралцах, мэргэжлээрээ ажиллах бүх хугацаанд төлөвшүүлэх, эрүүл мэндийн ажилтны харилцаа, хандлагыг сайжруулах ажлыг тасралтгүй зохион байгуулах”,

- Орон нутгийн Засаг захиргаа, эрүүл мэндийн байгууллага эмнэлгийн ажилтанг тогтвор суурьшилтай ажиллуулах урамшууллын арга хэрэгжүүлэх, анагаахын шинжлэх ухаан, технологийн дэвшил, инновацийг нэвтрүүлэх зорилгоор эрүүл мэндийн ажилтныг өндөр хөгжилтэй оронд бэлтгэх,

Төрөөс эрүүл мэндийн талаар баримтлах бодлогыг хэрэгжүүлэх Завхан аймгийн дэд хөтөлбөр (2017-2026)-т нэн шаардлагатай мэргэшлээр эмнэлгийн мэргэжилтэн бэлтгэх, орон нутгийг эмнэлгийн мэргэжилтнээр хангах чиглэлээр хүний нөөцийг төлөвлөх, сургах урамшуулах арга хэмжээг цогцоор нь хэрэгжүүлэх, сум орон нутгийн эмч, мэргэжилтэнг бэлтгэх, тэднийг тогтвор суурьшилтай ажиллах нөхцөлийг бүрдүүлэхэд орон нутгийн дэмжлэг, оролцоо, хамтын ажиллагааг сайжруулах,

Монгол Улсын Засгийн газрын 2020-2024 оны үйл ажиллагааны хөтөлбөрт эрүүл мэндийн ажилтны эрх зүйн шинэчлэл хийж, хүний нөөцийн чадавхыг нэмэгдүүлж, нийгмийн хамгааллыг дэмжих,

Завхан аймгийг 2021-2025 онд хөгжүүлэх таван жилийн үндсэн чиглэлд эрүүл мэндийн чиглэлээр 5 заалт,

Аймгийн Засаг даргын 2020-2024 оны үйл ажиллагааны хөтөлбөрт өвчнөөс урьдчилан сэргийлэх, эрт илрүүлэх тогтолцоог бэхжүүлж, орчин үеийн оношилгоо, эмчилгээний технологийг өргөжүүлэн, эрүүл мэндийн тусламж үйлчилгээний чанар хүртээмжийг сайжруулах чиглэлээр 4 зорилт, 28 арга хэмжээ,

Аймгийн 2021 оны хөгжлийн жилийн төлөвлөгөөнд эрүүл мэндийн чанар хүртээмжтэй, үр дүнтэй тогтолцоог бүрдүүлэх чиглэлээр 11 арга хэмжээг хэрэгжүүлэхээр тусгасан байна.

**Завхан аймгийн Эрүүл мэндийн салбарын өнөөгийн нөхцөл байдал**

Аймгийн эрүүл мэндийн салбарт 109 байгууллагын 1136 эмч, эмнэлгийн мэргэжилтэн ажиллаж, 10.000 хүн амд ногдох их эмчийн тоо 24.8, сувилагч тусгай мэргэжилтний тоо 74.8 байна. Үүнээс 10.8% нь ахлах, 3.2% нь тэргүүлэх зэрэгтэй, клиникийн профессор 8, магистр 23, докторант 2 эмч ажиллаж байна.

Аймгийн Нэгдсэн эмнэлэгт төрөлжсөн нарийн мэргэшлээр мэргэшсэн 22 эмч, Тосонцэнгэлийн Нэгдсэн эмнэлэгт 3 эмч, сум, өрхийн эрүүл мэндийн төвд үндсэн нарийн мэргэжлээр мэргэшсэн 28 эмч ажиллаж байна.

Сувилагч, тусгай мэргэжилтэн 554 ажиллаж байгаагаас 18.7% нь Ахлах, 7.7% нь Тэргүүлэх зэрэгтэй байна. Уламжлалт анагаах ухааны төв эмнэлэг эрүүл мэндийн тусламж үйлчилгээг жилд 3000 гаруй үйлчлүүлэгчид 32 нэр төрлөөр үзүүлж байна.

Төрөлжсөн нарийн мэргэшлээр **Аймгийн Нэгдсэн эмнэлгийн** дотрын мэргэжлийн тусламжийн 4, үүнээс зүрх судасны эмчээр 2, дотоод шүүрэл судлалаар 1, хоол боловсруулах эмгэг судлалаар 1, эх барих, эмэгтэйчүүдийн мэргэжлийн 7 эмчээс умайн хүзүүний хавдар судлалаар 1, дурангийн мэс заслаар 1 мэргэшсэн байна.

Хүүхдийн тусламжийн 8 эмчээс хүүхдийн мэдрэл судлалаар 1, хүүхдийн уушиг судлалаар 1, хүүхдийн сэхээн амьдруулах эрчимт эмчилгээ 1, хүүхдийн зүрх судасны эмч 1, нярайн эмч 4, мэс заслын тусламжаар цээжний хөндийн мэс засал 1, хэвлийн хөндийн дурангийн мэс засал 1, гемодиализ судлалаар 1, компьютер томографи 1, сэргээн засах судлалаар 1, нөхөн сэргээх эмчилгээ 1, нүүр амны мэс засал судлалаар 1, шүүх, сэтгэцийн эмгэг судлалаар 1 эмч мэргэшсэн байна.

**Тосонцэнгэл сумын Нэгдсэн эмнэлгийн** хүний нөөцийн стандарт хангалт 71.8%, үндсэн мэргэшлийн эмчийн хангалт 96% байна. Төрөлжсөн нарийн мэргэшлээр мэргэшсэн хүүхдийн мэс заслын эмч 1, нярайн эмч 1, урологийн мэс заслын эмч 1 ажиллаж байна.

**Сумын эрүүл мэндийн төвийн** MNS 5081**:**2013 стандартын хүний нөөцийн хангалт 98.2%, эмч нарын 46.2% нь үндсэн нарийн мэргэшил эзэмшин, дотрын анагаах судлалын эмч 8, эх барих эмэгтэйчүүд судлалын эмч 3, хүүхэд судлалын эмч 13, мэс засал судлалын эмч 1, мэдээгүйжүүлэг эрчимт эмчилгээ судлалын эмч 1, мэдрэл судлалын эмч 2 ажиллаж байна.

**Өрхийн эрүүл мэндийн төвийн** MNS 5292**:**2017 стандартын хүний нөөцийн хангалт 83.7% байна.

Цаашид эрүүл мэндийн тусламж үйлчилгээний чанар хүртээмжийг дээшлүүлэх, оношилгоо эмчилгээнд дэвшилтэт технологи нэвтрүүлэн ажиллахад төрөлжсөн мэргэшлийн:

- хүүхдийн мэс засал судлал, хүүхдийн мэдээгүйжүүлэг судлал, хүүхдийн яаралтай тусламж судлал,

- сэтгэл засалч эмч, эмэгтэйчүүд болон дотрын дотоод шүүрэл судлал,

- тархвар судлаач эмч, судасны ЭХО оношилгооны эмч, хавдрын хими эмчилгээний эмч, охидын эмч, цусны банкны эмч, гемиодиализын эмч,

- эмнэл зүйн хоол эмчилгээний эмч, эмгэг судлаач эмч нарыг мэргэшүүлэх шаардлагатай байна.

## 2019 оны байдлаар хүн амын өвчлөлийн тэргүүлэх 5 шалтгааныг Улсын болон бүсийн дундажтай харьцуулахад:

## Хоол боловсруулах тогтолцооны өвчлөлийн тохиолдлын түвшин 10000 хүн амд 2024, улсын дунджаас 179-өөр их, баруун бүсийн дунджаас 146-аар бага байна.

## Амьсгалын эрхтэн тогтолцооны өвчлөлийн түвшин 10000 хүн амд 1860, улсын дунджаас 239-аар бага, баруун бүсийн дунджаас 53-аар бага байна.

## Шээс, бэлгийн тогтолцооны өвчлөлийн түвшин 10000 хүн амд 1307, улсын дунджаас 187-аар их, баруун бүсийн дунджаас 2-аар бага байна.

## Зүрх-судасны тогтолцооны өвчлөлийн түвшин 10000 хүн амд 1243, улсын дунджаас 78-аар бага, баруун бүсийн дунджаас 212-аар бага байна.

## Осол гэмтэл, хордлого ба бусад гадны шалтгаант өвчлөлийн түвшин 10000 хүн амд 185 байна.

Хүснэгт 1

**Хүн амын нас баралтын тэргүүлэх 5 шалтгаан болсон:**

- Зүрх судасны тогтолцооны өвчний нас баралтын тохилдлын түвшин 10000 хүн амд 20.4, улсын дунджаас 3.06-аар их, баруун бүсийн дунджаас 1.4-өөр бага байна.

- Хавдарын өвчний нас баралтын түвшин 10000 хүн амд 13.9, улсын дунджаас 0.1-аар бага байна.

- Осол гэмтэл, хордлого ба бусад гадны шалтгаант өвчний нас баралтын түвшин 10000 хүн амд 6.2, улсын дунджаас 2.7-аар бага байна.

- Хоол боловсруулах өвчний нас баралтын түвшин 10000 хүн амд 2.76, улсын дунджаас 0.9-өөр бага байна.

- Амьсгалын тогтолцооны нас баралтын түвшин 10000 хүн амд 1.93, улсын дунджаас 0.5-аар бага байна.

Хүснэгт 2

2020 оны байдлаар 86022 иргэн урьдчилан сэргийлэх үзлэгт хамрагдан, нийт үзлэгийн 30,5% эзлэн,

* Артерийн даралт ихдэлт өвчний эрт илрүүлэг үзлэг 54,7%,
* “Чихрийн шижин хэв шинж 2” өвчний эрт илрүүлэг 53,7%,
* Элэгний B, C вирусийн шинжилгээнд 28607 иргэн хамрагдаж, хамрагдалт 56,64%,
* В вирусын халдвартай 3020, С вирусын халдвартай 2511, хавсарсан вирусын халдвартай 177 иргэн байна.
* Үүнээс 1904 иргэн ачаалал тоолох шинжилгээнд хамрагдаж, 163 иргэн С вирусын эмчилгээнд, 176 иргэн В вирусын эмчилгээнд хамрагдсан байна.
* Умайн хүзүүний хорт хавдрын эрт илрүүлэг үзлэгт 1938 иргэн хамрагдан, хамрагдалт 37%, өмнөх оны мөн үетэй харьцуулахад хамрагдалт 2%-иар өссөн,
* Умайн хүзүүний эсийн өөрчлөлттэй 42 тохиолдол бүртгэгдэн, эмчилгээнд хамрагдсан байна.
* Хөхний хорт хавдрын эрт илрүүлэг үзлэгт 3456 иргэн хамрагдахаас 3379 эмэгтэй хамрагдан, хамралтын хувь 98%, өмнөх оны мөн үетэй харьцуулахад хамрагдалт 4,2%-иар өссөн байна.

**Оношилгоо эмчилгээнд зайлшгүй шаардлагатай тоног төхөөрөмж**

Оношилгоо эмчилгээнд зайлшгүй шаардлагатай тоног төхөөрөмжийн хангалт аймгийн Нэгдсэн эмнэлэг 77.5%, Тосонцэнгэлийн Нэгдсэн эмнэлэг 66.6%, сумын эрүүл мэндийн төвүүд 53.8%, өрхийн эрүүл мэндийн төвүүд31.4%-тай байна.

Эрүүл мэндийн салбарт:

* MRI 1, PCR 1, Зүрхний 3D ЭХО 1,
* ачаалалтай зүрхний бичлэгийн аппарат 1
* амьсгалын аппарат 1, унтуулгын аппарат 2
* хагалгааны үед хэрэглэгдэх C-arm 1, зөөврийн ЭХО 3
* өвчтний хяналтын кардиомонитор 5
* зүрхний цахилгаан бичлэгийн аппарат 2
* био аюулгүй шүүгээ 3, когуляцын аппарат 3
* амьсгалын багтаамж хэмжих аппарат 1
* хүзүүний татлагын аппарат 1, дуран хатаагч шүүгээ 1
* Цээжний зураг авдаг флюрграфи аппарат 1
* центрфуг 2, бактерилогийн анализатор 1
* задлан шинжилгээний ширээ 1
* нярайн CPAP бүхий амьсгалын аппарат 1
* нярайн ларингоскоп 1, компьютер томографи 1
* когулаграммын аппарат 1, оношилгооны дуран 1
* нүдний болон чих хамар хоолойн хагалгааны багаж 1 ком
* зүрхний цахилгаан бичлэгийн аппарат 10
* био химийн анализатор 4, цусны анализатор 8, хяналтын монитор 22
* автомат шахуурга 22, дефибриллятор 1
* зөөврийн рентген аппарат 1 зайлшгүй шаардлагатай байна.

**Эрүүл мэндийн салбарт 2016-2020 онд хийгдсэн хөрөнгө оруулалт**

Хүснэгт 3

**ХОЁР. ЗОРИЛГО, ЗОРИЛТ, ХЭРЭГЖҮҮЛЭХ ХУГАЦАА**

**2.1. ЗОРИЛГО**

“Чадварлаг эмч” арга хэмжээний зорилго нь эмч, эмнэлгийн мэргэжилтнийг тасралтгүй хөгжүүлэн, дадлага туршлагатай, мэргэжлийн чадвартай эмч эмнэлгийн мэргэжилтнийг төлөвшүүлэх, дэвшилтэт технологи нэвтрүүлэн, иргэдэд хүргэх эрүүл мэндийн тусламж, үйлчилгээний чанарыг сайжруулахад оршино.

**2.2. ЗОРИЛТ**

2.2.1.Эмч, эмнэлгийн мэргэжилтнийг чадавхжуулах сургалтыг үе шаттай зохион байгуулж, мэргэжлийн болон эрдмийн зэрэг цолтой эмч, эмнэлгийн мэргэжилтний тоог нэмэгдүүлнэ.

2.2.2.Оношилгоо эмчилгээнд шинэ дэвшилтэд технологи нэвтрүүлнэ.

2.2.3.Эмч, эмнэлгийн мэргэжилтний нийгмийн баталгааг хангаж, тогтвор сууршилтай ажиллах орчин, нөхцөлийг бүрдүүлнэ.

2.2.4. Эмч, эмнэлгийн мэргэжилтний харьцаа хандлагыг дээшлүүлж, үйлчлүүлэгчдийн сэтгэл ханамжийг нэмэгдүүлнэ.

**2.3. ХЭРЭГЖҮҮЛЭХ ХУГАЦАА**

* + 1. “Чадварлаг эмч” арга хэмжээг 2021-2024 онд хэрэгжүүлнэ.

**ГУРАВ. ХЭРЭГЖҮҮЛЭХ ҮЙЛ АЖИЛЛАГАА**

**3.1.“Эмч, эмнэлгийн мэргэжилтний чадавхжуулах сургалтыг үе шаттай зохион байгуулж, мэргэжлийн болон эрдмийн зэрэг цолтой эмч, эмнэлгийн мэргэжилтний тоог нэмэгдүүлнэ” зорилтын хүрээнд** **дараах үйл ажиллагааг хэрэгжүүлнэ.**

3.1.1.Эмч, эмнэлгийн мэргэжилтэнг урт, богино хугацааны үндсэн болон төрөлжсөн мэргэшлийн сургалтанд хамруулж, тогтвор суурьшилтай ажиллуулах

3.1.2.Эмч, эмнэлгийн мэргэжилтнийг гадаад оронд мэргэшүүлэх, мэргэжил дээшлүүлэхэд дэмжлэг үзүүлэх

3.1.3. Орон нутагт мэргэжлийн болон эрдмийн зэрэгтэй эмч, эмнэлгийн мэргэжилтний тоог нэмэгдүүлэхэд дэмжлэг үзүүлэх

3.1.4. Эмч, эмнэлгийн мэргэжилтний эрдэм шинжилгээ, судалгааны арга аргачлал нь АШУҮИС-ийн бүрэлдэхүүн сургуулийн эрдмийн зөвлөлийн хурлаар батлагдсан, Scopus, Pubmed мэдээллийн санд бүртгэлтэй, импакт фактортай сэтгүүлд өгүүлэл хэвлүүлэх болзол хангасан эмч, эмнэлгийн мэргэжилтэнд дэмжлэг үзүүлэх

3.1.5. Эмч, эмнэлгийн мэргэжилтний судалгаа шинжилгээний ажлыг бодлогоор дэмжин, шинжлэх ухааны үндэстэй судалгааны зардалд дэмжлэг үзүүлэх

3.1.6. Эмчилгээ, оношилгоонд уламжлалт анагаах ухааны ололт туршлагыг хослуулан хэрэгжүүлж, үр дүнг нэмэгдүүлэх

3.1.7. Сумын эмч нарыг хүүхэд, эмэгтэйчүүд, дотор, яаралтай тусламжийн нарийн мэргэжлийн сургалтад үе шаттай хамруулах

3.1.8. Эмнэлгийн мэргэжилтэнд олон улсын удирдамж “UP TO DATE” платформыг ашиглах анагаахын англи хэлний сургалтын хөтөлбөр хэрэгжүүлэх

3.1.9. Иргэдийн эрүүл мэндийн боловсролыг дээшлүүлэх, эрүүл аюулгүй ажлын байрыг сурталчлан, эрүүл мэндийг дэмжигч байгууллагын тоог нэмэгдүүлэх

**3.2. “Оношилгоо эмчилгээнд шинэ дэвшилтэд технологи нэвтрүүлнэ” зорилтын хүрээнд дараах үйл ажиллагааг хэрэгжүүлнэ.**

3.2.1. Судасны ЭХО оношилгоог нэвтрүүлэх, эмчийг сургах

3.2.2. Лавлагаа шатлалд хийгддэг оношилгоо, эмчилгээг аймгийн Нэгдсэн эмнэлэгт нэвтрүүлэх

3.2.3. Улаан хоолойн өргөссөн венийн судсанд боолт тавих аргыг нэвтрүүлэх

3.2.4. Зүрхний 3D ЭХО аппаратаар хангах,

3.2.5. Тосонцэнгэлийн Нэгдсэн эмнэлгийг CPAP бүхий нярайн амьсгалын аппаратаар хангах

3.2.6.Сумын эрүүл мэндийн төвийг лабораторийн тоног төхөөрөмжөөр хангах

3.2.7.Сумын эрүүл мэндийн төвийг эмнэлгийн тоног төхөөрөмжөөр хангах

3.2.8.Сумын эрүүл мэндийн төвийг зүрхний цахилгаан бичлэгийн аппаратаар хангах

3.2.9.Сумын эрүүл мэндийн төвд Мобайл технологийг өргөжүүлэн, халдварт болон халдварт бус өвчнөөс урьдчилан сэргийлэх, хянах, бууруулах цогц арга хэмжээг хэрэгжүүлэх

3.2.10.Аймгийн Нэгдсэн эмнэлгийг түшиглэн хүчилтөрөгчийн бэсрэг үйлдвэрийг байгуулах

3.2.11.Эмнэлгийг ойрын түргэн тусламжийн тусгай зориулалтын авто машинаар хангах

**3.3.Эмч эмнэлгийн мэргэжилтний нийгмийн баталгааг хангаж, тогтвор сууршилтай ажиллах орчин нөхцөлийг бүрдүүлнэ” зорилтын хүрээнд дараах үйл ажиллагааг хэрэгжүүлнэ.**

3.3.1.Эмч, эмнэлгийн мэргэжилтэн, ажилтанд газар олгох, орон сууцаар хангах, амьдрах нөхцөлийг сайжруулахад дэмжлэг үзүүлэх

3.3.2.Улиастай сумын Өлзийт багт баригдах 600 айлын орон сууцнаас эрүүл мэндийн салбарын ажилчдад олгоход дэмжлэг үзүүлэх

3.3.3.Чадварлаг, ёс зүйтэй эмч, эмнэлгийн мэргэжилтэн, ажилтанг шалгаруулж, урамшуулах

3.3.4.Сумын эрүүл мэндийн төвийн эмч, мэргэжилтэн, ажилчдыг малжуулах

3.3.5.Сумын эмчийн байрыг завсарлах, ашиглалтыг сайжруулах

3.3.6.Эмчийн гэр бүлийн хүнийг ажлын байранд зуучлах, ажлын байраар хангахад сум, орон нутгийн удирдлага дэмжих

3.3.7.Эрүүл мэндийн салбарт тасралтгүй 25-аас дээш жил ажилласан ажиллагсдад Төрийн одон медиалаар шагнуулах ажлыг зохион байгуулах

3.3.8.Орон нутгийн эрүүл мэндийн салбарт тасралтгүй 25-аас дээш жил ажилласан эрүүл мэндийн салбарын эмч, ажилчдад урамшуулал олгох

**3.4. “Эмч, эмнэлгийн мэргэжилтний харьцаа хандлагыг дээшлүүлж, үйлчлүүлэгчдийн сэтгэл ханамжийг нэмэгдүүлнэ” зорилтын хүрээнд дараах үйл ажиллагааг хэрэгжүүлнэ.**

3.4.1. Засгийн газрын 2019 оны 33 дугаар тогтоолоор батлагдсан “Төрийн захиргааны болон үйлчилгээний албан хаагчийн ёс зүйн дүрэм” –ийг хэрэгжүүлж ажиллана.

3.4.2. Эрүүл мэндийн байгууллага бүр “Үйлчлүүлэгчийн өдөр”-г зохион байгуулж, иргэдийн санал хүсэлтийг сонсон, хэрэгжүүлэн ажиллана.

3.4.3.Хэрэглэгчийн сэтгэл ханамжийн судалгааг тогтмол авч, ёс зүйн зөрчил бүртгэл мэдээний сан байгуулан, үр дүнг тооцно.

3.3.4. Эерэг хандлага, ёс зүйг дээдэлсэн шинэ санаа, бүтээл гаргасан хувь хүн, албан байгууллагыг урамшуулж, олон нийтэд сурталчилна.

**ДӨРӨВ. ХҮРЭХ ҮР ДҮН**

4.1. Олон улсын сүүлийн үеийн эмчилгээ оношилгоонд тулгуурласан онол, дадлага хосолсон сургалтуудыг үе шаттай зохион байгуулан, мэргэжлийн болон эрдмийн зэрэг цолтой мэргэжилтний тоо нэмэгдсэн байна.

4.2. Оношилгоо эмчилгээний шинэ дэвшилтэд технологийг нэвтрүүлснээр эрт оношлогдох, хяналтанд орох, эмчлэгдэх боломж нэмэгдэн, үйлчлүүлэгчийн сэтгэл ханамж дээшилж, эдийн засгийн хүндрэл буурсан байна.

4.3. Аймгийн эрүүл мэндийн салбарын эмч, мэргэжилтэн, ажилтны нийгмийн баталгаа хангагдан, хүний нөөцийн хангалт сайжирч, тогтвор сууршилтай ажиллах орчин нөхцөл бүрдэж, “Чадварлаг эмч, эмнэлгийн мэргэжилтэн, ажилтан”-г шагнаж урамшуулсан байна.

4.4. Эмч, эмнэлгийн мэргэжилтний харьцаа хандлага, үйлчлүүлэгчийн сэтгэл ханамжийг дээшлүүлснээр эмнэлгийн тусламж үйлчилгээний чанар, хүртээмж сайжирсан байна.

**ТАВ. САНХҮҮЖИЛТ**

5.1. “Чадварлаг эмч” арга хэмжээг хэрэгжүүлэх үйл ажиллагааг дараах эх үүсвэрээс санхүүжүүлнэ.

5.1.1. улсын болон орон нутгийн төсөв;

5.1.2. байгууллагын өөрийн хөрөнгө, орлого;

5.1.3. иргэн, аж ахуйн нэгжийн хандив;

5.1.4. олон улсын болон гадаад улсын зээл, тусламж;

5.1.5. хууль тогтоомжоор хориглоогүй бусад эх үүсвэр;

**ЗУРГАА. УДИРДЛАГА, ЗОХИОН БАЙГУУЛАЛТ, ХЯНАЛТ, ҮНЭЛГЭЭ**

6.1. “Чадварлаг эмч” арга хэмжээг аймгийн хэмжээнд хэрэгжүүлэх, удирдлага, зохион байгуулалтаар хангах, зөвлөн туслах, ажлыг Эрүүл мэндийн газар хариуцна.

6.2. “Чадварлаг эмч” арга хэмжээг сумын түвшинд хэрэгжүүлэх ажлыг удирдлага зохион байгуулалтаар хангах, хяналт тавих, үр дүнг тайлагнах асуудлыг сумын Засаг даргын захирамжаар байгуулагдсан, сумын Засаг даргын орлогч, сумын Засаг даргын Тамгын газрын дарга, багийн Засаг дарга, эрүүл мэндийн төвийн эрхлэгч эмч, эрүүл мэндийн байгууллагын мэргэжилтэн, төрийн болон төрийн бус байгууллагаас бүрдсэн ажлын хэсэг хариуцан ажиллана.

6.3. “Чадварлаг эмч” арга хэмжээг хэрэгжүүлэх сумын “Ажлын хэсэг” хэрэгжилтийн тайлан, мэдээг ЭМГ-т 6 дугаар сарын 20-ны дотор хагас жилээр, 12 дугаар сарын 20-ны дотор бүтэн жилээр цаасаар болон цахимаар, хугацаанд нь ирүүлж ажиллана.

6.4. “Чадварлаг эмч” арга хэмжээний хэрэгжилтэд аймгийн ЗДТГ-ын Хяналт-шинжилгээ, үнэлгээ, дотоод аудитын хэлтсээс 2 жил тутам, мөн Иргэний нийгмийн байгууллага төрийн байгууллагатай хамтран үнэлгээ хийж ажиллана.

6.5. Нутгийн өөрөө удирдах байгууллага нь нутаг дэвсгэрийн хэмжээнд арга хэмжээг хэрэгжүүлэх үйл ажиллагаанд шаардагдах төсвийг баталж, хэрэгжилтийн дүнг хэлэлцэн, төрийн болон төрийн бус байгууллага, хувийн хэвшлийн аж ахуйн нэгж, хэвлэл мэдээллийн байгууллага, иргэдийн идэвх санаачилгыг дэмжин хамтарч ажиллана.

6.6. Хэрэгжилтийн явцын үнэлгээг үндэслэн өөрчлөлт оруулж болно.

АЙМГИЙН ЗАСАГ ДАРГЫН ТАМГЫН ГАЗРЫН

НИЙГМИЙН БОДЛОГЫН ХЭЛТЭС,

ЭРҮҮЛ МЭНДИЙН ГАЗАР